
25.08.2010
INFORMARE DE PRESĂ
Guvernul României a adoptat, miercuri, 25.08.2010, la propunerea Ministerului Mediului şi Pădurilor hotărârea privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia. 

Astfel, în judeţele în care funcţionează agenţii regionale pentru protecţia mediului au fost desfiinţate agenţiile judeţene. În această situaţie se află agenţiile din judeţele: Bacău, Galaţi, Argeş, Dolj, Timiş, Cluj, Sibiu, Bucureşti. Ca urmare a comasării prin absorbţie, activitatea celor 8 agenţii judeţene a fost preluată de către agenţiile regionale. Astfel, se creează o structură mai eficientă cu 8 agenţii regionale şi 34 agenţii judeţene. În urma acestei reorganizări, la nivelul  ANPM şi al instituţiilor din subordine, se va reduce şi numărul de posturi de la 2.474  la 2.178. 
La baza acestei propuneri de reorganizare au stat şi recomandările formulate prin proiectul RO 0006.14.03 “Asistenţă tehnică pentru întărirea APM-urilor locale şi dezvoltarea APM-urilor regionale ”. Acest proiect a analizat necesitatea şi oportunitatea înfiinţării unor structuri regionale pentru protecţia mediului, începând cu anul 2004, în scopul eficientizării procesului de implementare a legislaţiei de mediu, creând premisele regionalizării – mecanism prin care se permite accesul fondurilor structurale şi de coeziune, esenţiale pentru implementarea acquis-ului de mediu. 
De asemenea, ţinând cont de actualul context socio-economic şi de cerinţele actuale ale României ca stat membru al Uniunii Europene, această reorganizare vizează  crearea unui sistem funcţional prin redimensionarea unor instituţii din subordinea Agenţiei Naţionale pentru Protecţia Mediului, şi restructurarea unor compartimente în funcţie de volumul de activitate şi de necesităţi.

Necesitatea acestei reorganizări este dată şi de modificările apărute o dată cu adoptarea unor serii de acte normative ce au stabilit noi atribuţii şi responsabilităţi pentru Agenţia Naţională pentru Protecţia Mediului şi instituţiile sale din subordine. 

DIRECŢIA DE COMUNICARE
[image: image1.png]
B-dul Libertăţii nr. 12, sector 5, RO – 040129, Bucureşti

http://www.mmediu.ro 

Telefon/Fax: 021.316.61.38

E-mail: birou.presa@mmediu.ro

